कमरा कच्छ औंदा गेआ ते सूरजै दी धड़कन बधदी गेई। उन्न भित्त ठ्होरे। भित्त खु’ल्ले तां सामनै डाक्टर अविनाश हे। दौनीं दी नजर मिली। सूरजै नमस्ते कीती। डाक्टर साह्ब गी सूरजै दे औने दी मेद निही पर फ्ही बी अपने आपै ई सम्हालदे होई उनें सूरजै दी नमस्ते दा परता दित्ता ते ‘ओह् सूरज, आ’ गलाइयै दरोआजे चा पिछड़े होए। रेशू खट्टै’र लेटी दी ही। ओह् खड़ोइयै रेशू दे मूंहै ई दिक्खन लगी पेआ। रेशू दा रूप-रंग गै बदली गेदा हा। चैंचल नदी तलाऽ बनी गेदी ही। कंढल डूंड्गे गेदे हे। रंग बी काला फिरी पेदा हा। नुहाड़ी अक्ख लग्गी दी ही।